ธปท.แย้มดอกเบี้ยอาจลดหากศก.โลกชะงัก
ธปท.ชี้แนวโน้มดอกเบี้ยไทยเป็นไปได้ทุกทิศทาง แต่มีโอกาสลดลงหากเศรษฐกิจโลกชะงัก
29 ส.ค. 2555

ธปท.ชี้แนวโน้มดอกเบี้ยไทยเป็นไปได้ทุกทิศทาง แต่มีโอกาสลดลงหากเศรษฐกิจโลกชะงัก
นายประสาร ไตรรัตน์วรกุล ผู้ว่าการ ธนาคารแห่งประเทศไทย(ธปท.) กล่าวในหัวข้อ"ความท้าทายตลาดการเงินไทยในตลาดทุนโลก" ว่า ทิศทางดอกเบี้ยของไทยต่อจากนี้ไปเป็นไปได้ทั้งนั้น ไม่ว่าขึ้นหรือลง แต่ธปท.ในฐานะผู้ดำเนินนโยบายจะดูแลดอกเบี้ยให้เหมาะสม ไม่ให้ดอกเบี้ยเป็นปัญหาเหมือนสหรัฐฯที่ ปัจจุบันดอกเบี้ยเป็น 0% ไม่สามารถกระตุ้นดูแลระบบเศรษฐกิจได้ ซึ่งปัจจุบันดอกเบี้ยของไทยที่ 3% ยังถือว่าเหมาะสมไม่เป็นอุปสรรคในการเติบโตของเศรษฐกิจ แต่ดอกเบี้ยไทยเราก็มีโอกาสลดลงได้ ถ้าเศรษฐกิจโลกชะงัก
"ดอกเบี้ยเรามีโอกาสลดได้ ถ้าเศรษฐกิจโลกชะงัก แต่ตอนนี้ยังไม่ถือว่าชะงัก แค่ชะลอ เพราะชะงักต้องมีอัตราการเติบโต(จีดีพี)ติดลบต่อเนื่อง 2 ไตรมาส แต่ตอนนี้เศรษฐกิจโลกยังโตได้ระดับ 2-3%" นายประสารกล่าว